Pretoria FM - NUUSKOMMENTAAR : 6 DESEMBER 2018
12:32:56 ---Day: 1
Waar jou standbeelde is, is waar jy jou verlede sal kry
Die standbeeld van pres. M.T. Steyn is nou amptelik ook nie meer welkom op die Kovsie-kampus nie.
Eintlik was dit maar net die gewone "kom-ons-speel-vir-tyd of kom-ons-wens-die-probleem-gaan-weg-benadering" wat die meeste universiteitsbesture in 2018 ten opsigte van talle probleme en uitdagings gevolg het.
Om terug te keer na die verskuiwing van standbeelde die afgelope jaar of wat op Suid-Afrikaanse kampusse, het dit vir Suid-Afrikaners, en Afrikaners in besonder, tyd geword om dalk te besin oor hoe ons na die kwessie in die toekoms moet kyk.
M.T. Steyn gaan nou 'n rusplek by die Oorlogsmuseum van die Boererepublieke in Bloemfontein kry – wat ook die goedkeuring van sy familie en nasate wegdra. Dit is goed en reg so, aangesien honderde voorleggings oor dié internasionale figuur en laaste president van die Vrystaatse Republiek op dowe ore geval het. Dit is klaarblyklik vir radikale jeugdiges onmoontlik om te verstaan dat Steyn, wat in 1916 dood is, niks met apartheid te make gehad nie. Des te meer is dit goed dat die Steyn-standbeeld skuif na waar dit na waarde geag sal word.
Net soos wat die Steyn-standbeeld suiwer om ideologiese redes verwyder is, was dit ook die geval met die standbeeld van C.R. Swart, die eerste staatspresident van die Republiek van Suid-Afrika, ook by die Universiteit van die Vrystaat.
Ondanks dié treurige situasie, is daar egter ook 'n vlam van hoop waaraan Afrikaners moet bly vashou. Ons kan M.T. Steyn nog by die Oorlogsmuseum van die Boererepublieke gaan besigtig. C.R. Swart is veilig op die Voortrekkers se plaas Doornkloof, buite Lindley in die Vrystaat. Totius het rus gevind in die voorportaal van die sinodesaal van die Gereformeerde Kerke in Suid-Afrika (GKSA) in Potchefstroom. Rhodes se heenkome is wel nog 'n geheim aangesien daar nog nie besluit is waarheen hy moet skuif nie.
Al is ons erfenis nie waar dit altyd was en waar ons dit onthou nie, het dit nie verdwyn nie. Ons het 'n plig om ons erfenis te bewaar en ook om dit aanhoudend op te soek en vir ons kinders te wys, al is dit nie meer daar waar dit was of waar ons dit onthou nie.